RATCH เคาะราคาหุ้นเพิ่มทุน 37.75 บ. ขายผถห.เดิม 1.885:1 ระดมทุน 3 หมื่นลบ.
RATCH เสนอขายหุ้นเพิ่มทุน 769.23 ล้านหุ้น ขายผถห.เดิม 1.885 หุ้นสามัญเดิมต่อ 1 หุ้นสามัญใหม่ เคาะเบื้องต้นราคา 37.75 บาทต่อหุ้น คาดระดมเงินทุนราว 3 หมื่นลบ.
RATCH เสนอขายหุ้นเพิ่มทุน 769.23 ล้านหุ้น ขายผถห.เดิม 1.885 หุ้นสามัญเดิมต่อ 1 หุ้นสามัญใหม่ เคาะเบื้องต้นราคา 37.75 บาทต่อหุ้น คาดระดมเงินทุนราว 3 หมื่นลบ.
27 เม.ย. 2565

บริษัท ราช กรุ๊ป จำกัด (มหาชน) หรือ RATCH เปิดเผยว่า วันที่ 27 เมษายน 2565 ที่ประชุมสามัญผู้ถือหุ้นได้มีมติอนุมัติการเพิ่มทุนจดทะเบียนของบริษัทฯ การแก้ไขหนังสือบริคณห์สนธิของบริษัทฯ ข้อ 4. เพื่อให้สอดคล้องกับการเพิ่มทุนจดทะเบียน และการจัดสรรหุ้นสามัญที่ออกใหม่เพื่อการเสนอขายหุ้นให้แก่ผู้ถือหุ้นเดิมตามสัดส่วนการถือหุ้น โดยไม่จัดสรรให้ผู้ถือหุ้นที่จะทำให้บริษัทฯมีหน้าที่ตามกฎหมายต่างประเทศ (Preferential Public Offering:PPO) ตามที่คณะกรรมการบริษัทฯ เสนอโดยมีรายละเอียดของราคาเสนอขายต่อหุ้น จำนวนหุ้นที่เสนอขาย และอัตราส่วนการเสนอขายต่อหุ้นในเบื้องต้น 37.75 บาทต่อหุ้น
ราคาดังกล่าวเป็นราคาที่คำนวณจากราคาถัวเฉลี่ยถ่วงน้ำหนักของหุ้นของบริษัทฯ ในระหว่างวันที่ 31 มีนาคม  26 เมษายน 2565 เป็นระยะเวลา 15 วันทำการติดต่อกันก่อนวันประชุมสามัญผู้ถือหุ้นประจำปี 2565 หักด้วยส่วนลดร้อยละ 15 ซึ่งเป็นการคำนวณตามเงื่อนไขที่ที่ประชุมคณะกรรมการบริษัทฯ ได้เสนอให้ที่ประชุมสามัญผู้ถือหุ้นอนุมัติ
ทั้งนี้ ที่ประชุมสามัญผู้ถือหุ้นมีมติอนุมัติมอบอำนาจให้กรรมการผู้จัดการใหญ่ และ/หรือ ให้กรรมการผู้จัดการใหญ่มอบอำนาจช่วงให้บุคคลอื่นที่มีความเหมาะสม พิจารณาการปรับเปลี่ยน หรือแก้ไขราคาเสนอขายที่ประกาศไว้ไม่ว่าโดยการเพิ่มหรือลดราคาดังกล่าวหากพิจารณาแล้วว่ามีความเหมาะสมเพื่อความสำเร็จของการเสนอขายหุ้นโดยการปรับราคาเสนอขายดังกล่าวจะต้องไม่เกินกว่า 10% ของราคาเสนอขายที่ประกาศไว้และในการกำหนดราคาเสนอขายหุ้น
ส่วนการปรับราคาเสนอขายดังกล่าว จะพิจารณาจากสภาวะตลาดความสำเร็จของการเสนอขายหุ้น เพื่อให้บรรลุวัตถุประสงค์สูงสุดในการระดมทุนของบริษัทฯ และปัจจัยอื่น ๆ ที่เกี่ยวข้องตามที่บริษัทฯพิจารณาเห็นสมควร
ในกรณีที่มีการปรับราคาเสนอขายที่ประกาศไว้ตามเงื่อนไขดังกล่าว (ไม่ว่าโดยการเพิ่มหรือลดราคาดังกล่าว) ราคาเสนอขายสุดท้ายต่อหุ้นจะอยู่ในช่วงตั้งแต่ 33.97 ถึง 41.52 บาทต่อหุ้น ซึ่งหากมีการปรับราคาเสนอขายที่ประกาศไว้บริษัทฯ จะแจ้งการปรับราคาเสนอขายที่ประกาศไว้และราคาเสนอขายสุดท้ายผ่านระบบสารสนเทศของตลาดหลักทรัพย์แห่งประเทศไทย ภายในวันที่ 31 พฤษภาคม 2565
สำหรับจำนวนหุ้นที่เสนอขาย ไม่เกิน 769,230,770 หุ้น และอัตราส่วนการเสนอขายต่อหุ้น ไม่ต่ำกว่า 1.885 หุ้นสามัญเดิมต่อ 1 หุ้นสามัญที่ออกใหม่ (ในกรณีที่มีเศษของหุ้นจากการคำนวณตามอัตราส่วนการจัดสรรหุ้น ให้ปัดเศษของหุ้นนั้นทิ้ง) ทั้งนี้บริษัทฯ จะกำหนดอัตราส่วนการเสนอขายต่อหุ้นที่แน่นอนในภายหลัง โดยจะประกาศอัตราส่วนการเสนอขายต่อหุ้นสุดท้ายผ่านระบบสารสนเทศของตลาดหลักทรัพย์แห่งประเทศไทย ภายในวันที่ 12 พฤษภาคม 2565
อย่างไรก็ตาม บริษัทคาดว่าจะมีมูลค่าการเสนอขายหุ้น PPO รวมทั้งสิ้นประมาณ 30,000 ล้านบาท เพื่อใช้ลงทุนในโครงการต่างๆของบริษัททั้งในและต่างประเทศ ทั้งที่มีอยู่แล้วในปัจจุบันและที่อาจเกิดขึ้นในอนาคต ซึ่งรวมถึงการลงทุนในโครงการโรงไฟฟ้าในสาธารณรัฐอินโดนีเซีย การชำระหนี้ของบริษัท และเพื่อใช้เป็นค่าใช้จ่ายในการดำเนินงานทั่วไป รวมถึงเงินทุนหมุนเวียนในกิจการของบริษัท